CELEX: 32016R0665
Language: sl
Date: 2016-04-26 00:00:00
Title: Izvedbena uredba Komisije (EU) 2016/665 z dne 26. aprila 2016 o uvrstitvi določenega blaga v kombinirano nomenklaturo

29.4.2016   
               
               
                  SL
               
               
                  Uradni list Evropske unije
               
               
                  L 115/22
               
            IZVEDBENA UREDBA KOMISIJE (EU) 2016/665
      z dne 26. aprila 2016
      o uvrstitvi določenega blaga v kombinirano nomenklaturo
      EVROPSKA KOMISIJA JE –
      ob upoštevanju Pogodbe o delovanju Evropske unije,
      ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) in zlasti člena 9(1)(a) Uredbe,
      ob upoštevanju naslednjega:
      
                  (1)
               
               
                  Da bi se zagotovila enotna uporaba kombinirane nomenklature, priložene Uredbi (EGS) št. 2658/87, je treba sprejeti ukrepe za uvrstitev blaga iz Priloge k tej uredbi.
               
            
                  (2)
               
               
                  Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
               
            
                  (3)
               
               
                  Po teh splošnih pravilih bi bilo blago iz stolpca 1 razpredelnice iz Priloge treba uvrstiti pod oznako KN v stolpcu 2 na podlagi utemeljitve v stolpcu 3 navedene razpredelnice.
               
            
                  (4)
               
               
                  Primerno je določiti, da se lahko imetnik v skladu s členom 12(6) Uredbe Sveta (EGS) št. 2913/92 (2) še nekaj časa sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
               
            
                  (5)
               
               
                  Ukrepi iz te uredbe so v skladu z mnenjem Odbora za carinski zakonik –
               
            SPREJELA NASLEDNJO UREDBO:
      Člen 1
      Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 navedene razpredelnice.
      Člen 2
      V skladu s členom 12(6) Uredbe (EGS) št. 2913/92 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
      Člen 3
      Ta uredba začne veljati dvajseti dan po objavi v Uradnem listu Evropske unije.
      
         Ta uredba je v celoti zavezujoča in se neposredno uporablja v vseh državah članicah.
         V Bruslju, 26. aprila 2016
         
            
               Za Komisijo
            
            
               V imenu predsednika
            
            Stephen QUEST
            
               Generalni direktor za obdavčenje in carinsko unijo
            
         
      
      
         (1)  UL L 256, 7.9.1987, str. 1.
      
         (2)  Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti (UL L 302, 19.10.1992, str. 1).
      
         PRILOGA
         
                     Opis blaga
                  
                  
                     Uvrstitev
                     (oznaka KN)
                  
                  
                     Utemeljitev
                  
               
                     (1)
                  
                  
                     (2)
                  
                  
                     (3)
                  
               
                     Ročni električni aparat (tako imenovana „lepilna pištola“), zasnovan za nanašanje vročega stopljenega lepila na les in druge materiale. Ohišje aparata je plastično in ima zamenljivo šobo iz navadne kovine. Prilagodljiva šoba omogoča uravnavanje pretoka lepila.
                     Ko je aparat vklopljen, se pod nadzorom termostata segreva podajalna cev, ki ogreva zamenljiv lepilni vložek (do najvišje dovoljene temperature 207 °C). Lepilo se zmehča in ga je mogoče nanesti na materiale, ki jih želimo zlepiti.
                     Zasnovan je za profesionalno uporabo, na primer v embalažni industriji, lesarstvu, ali za montažo stojnic.
                     Glej sliko (*).
                  
                  
                     8419 89 98 
                  
                  
                     Uvrstitev opredeljujejo splošni pravili 1 in 6 za razlago kombinirane nomenklature, opomba 3 k oddelku XVI ter besedilo oznak KN 8419 , 8419 89  in 8419 89 98 .
                     Uvrstitev izdelka med ročno orodje iz navadne kovine, ki ni navedeno in ne zajeto na drugem mestu, pod tarifno številko 8205  je izključena, saj je funkcija aparata navedena v poglavju 84.
                     Izključena je tudi uvrstitev izdelka med mehanske naprave za brizganje, razprševanje ali pršenje tekočin ali prahu ali brizgalne pištole pod tarifno številko 8424 , saj lepilo ni brizgano, razpršeno niti pršeno.
                     Prav tako je izključena uvrstitev izdelka med gospodinjske elektrotermične naprave pod tarifno številko 8516 , saj je aparat zasnovan za profesionalno uporabo in ne za običajno uporabo v gospodinjstvih (glej tudi pojasnjevalne opombe harmoniziranega sistema k tarifni številki 8516 , (E)).
                     Uvrstitev izdelka med stroje za obdelavo lesa pod tarifno številko 8465  je tudi izključena, saj se z aparatom ne obdeluje lesa. Poleg tega se aparat drži v roki in ni pritrjen nikamor (glej tudi pojasnjevalne opombe harmoniziranega sistema k tarifni številki 8465 ).
                     Aparat je zasnovan za obdelavo materiala s spremembo temperature z ogrevanjem (funkcija, ki spada pod tarifno številko 8419 ), kar je njegova glavna funkcija, ter za uravnavanje pretoka lepila in njegovo nanašanje (posamezna funkcija, ki ni navedena in ne zajeta na drugem mestu).
                     Izdelek je zato treba uvrstiti pod oznako KN 8419 89 98  med druge električno ogrevane stroje za obdelavo materiala.
                  
               
            (*)  Slika je zgolj informativna.